Төсөл

Монгол Улсын Засгийн газрын 2023 оны ... сарын  ... өдрийн ... дугаар тогтоолын ... дугаар хавсралт

**ТҮНШЛЭЛИЙН ТӨСЛИЙН ХЭРЭГЖИЛТ, САНХҮҮЖИЛТ, ЗОХИОН БАЙГУУЛАЛТ, ТАЙЛАГНАЛТ БОЛОН ХЯНАЛТ ТАВИХ ЖУРАМ**

**Нэг. Нийтлэг үндэслэл**

1.1.Энэхүү журмын зорилго нь хувийн хэвшлийн түншлэгч талаас Төр, хувийн хэвшлийн түншлэлийн гэрээгээр хэрэгжиж буй төсөл хөтөлбөрийн санхүүжилт, удирдлага зохион байгуулалт болон төслийн явц, хэрэгжилтийн талаар тайлагнах, төрийн түншлэгчийн талаас тэдгээрт хяналт тавих үйл ажиллагааг оновчтой, үр дүнтэй хэрэгжүүлэх харилцааг зохицуулахад оршино.

1.2.Төр, хувийн хэвшлийн түншлэлийн гэрээгээр хэрэгжиж буй төсөл хөтөлбөрийн санхүүжилт, удирдлага зохион байгуулалт болон төслийн явц, хэрэгжилтийн талаар тайлагнах, хяналт тавих үйл ажиллагааг түншлэлийн гэрээгээр талууд тохиролцох бөгөөд тайлагналт болон хяналт тавих үйл ажиллагаа нь энэхүү журамд заасан зохицуулалт, давтамжаас багагүй байхаар түншлэлийн гэрээнд тусгаж мөрдүүлнэ.

1.3.Энэхүү журмын 4-6 дугаар бүлэгт хувийн хэвшлийн түншлэгч төслийн хэрэгжилтийн талаар тайлагнахтай холбогдох харилцааг, 7-10 дүгээр бүлэгт төрийн түншлэгч тал төслийн хэрэгжилтэд хяналт тавихтай холбоотой харилцааг зохицуулна.

1.4.Журамд ашигласан нэр томьёог Төр, хувийн хэвшлийн түншлэлийн хуулийн 5 дугаар зүйлд зааснаар ойлгоно.

**Хоёр. Журмын үйлчлэх хүрээ**

2.1.Энэ журмыг дараах этгээд үйл ажиллагаандаа дагаж мөрдөнө.

2.1.1.Түншлэлийн асуудал эрхэлсэн төрийн захиргааны төв байгууллага;

2.1.2.Салбарын асуудал эрхэлсэн төрийн захиргааны төв байгууллага;

2.1.3.Төсөл хэрэгжиж буй аймаг, нийслэл;

2.1.4.Хувийн хэвшлийн түншлэгч;

2.1.5.Төрийн түншлэгчийн өмнөөс хяналт тавих, зөвлөхийн үүрэг хэрэгжүүлэх иргэн, хуулийн этгээд, тэдгээрийн түншлэл;

2.1.6.Төслийг хэрэгжүүлэх үйл ажиллагаанд оролцож байгаа иргэн, хуулийн этгээд;

2.1.7.Хууль тогтоомжид заасан бусад талууд.

2.2.Түншлэлийн гэрээ, энэхүү журмаар зохицуулаагүй аливаа харилцааг Монгол Улсын хууль тогтоомж, журам, зааврын дагуу зохицуулна.

**Гурав. Түншлэлийн төсөл арга хэмжээний тайлагналт,**

**хяналтад баримтлах зарчим**

3.1.Түншлэлийн төслийн хэрэгжилт, санхүүжилт, зохион байгуулалт, тайлагналт болон хяналт тавих харилцаанд дараах зарчмыг баримтлана.

3.1.1.Тайлагналт болон хяналтын үйл ажиллагаа үнэн зөв, бодитой байх;

3.1.2.Тайлагналт болон хяналтын үйл ажиллагаа ил тод байх;

3.1.3.Тайлагналт болон хяналтын үйл ажиллагаа шударга, хариуцлагатай байх;

3.1.4.Тайлагналт болон хяналтын үйл ажиллагаа тасралтгүй, тогтмол хийгддэг байх.

**Дөрөв. Хувийн хэвшлийн түншлэгч түншлэлийн**

**төслийн хэрэгжилтийг тайлагнах**

4.1.Хувийн хэвшлийн түншлэгч нь түншлэлийн төслийн хэрэгжилт, үйл ажиллагааны тайланг улирал тутам үнэн зөв, бодитоор гаргаж салбарын болон түншлэлийн асуудал эрхэлсэн төрийн захиргааны төв байгууллагад хүргүүлж, тайлагнаж ажиллана.

4.2.Хувийн хэвшлийн түншлэгч нь түншлэлийн гэрээний хугацаанд санхүүгийн тайлангаа Нягтлан бодох бүртгэлийн тухай хуульд заасны дагуу үнэн зөв бүртгэн тайлагнаж, хөндлөнгийн хараат бус аудитын байгууллагаар аудит хийлгэн, түншлэлийн төв болон төрийн түншлэгчид жил бүрийн 6 дугаар сарын 30-ны өдрийн дотор хүргүүлнэ.

4.3.Хувийн хэвшлийн түншлэгч нь түншлэлийн болон санхүү, төсвийн асуудал эрхэлсэн төрийн захиргааны төв байгууллага төрийн түншлэгч этгээдийг түншлэлийн төслийн үйлчилгээний чанар хүртээмж, санхүүгийн мэдээлэл, энэ хуульд заасан чиг үүргээ хэрэгжүүлэхэд шаардлагатай тайлан, мэдээллээр хугацаанд нь хангаж, түүний үнэн зөв, найдвартай байдлыг хариуцна.

4.4.Хувийн хэвшлийн түншлэгч нь түншлэлийн төслийн гэрээний хугацаанд төрийн түншлэгч талаас шаардсан аливаа мэдээ, тайлан, баримт материалыг үнэн зөв, хурдан шуурхай гаргаж төрийн түншлэгчид хүргүүлж ажиллана.

4.5.Хувийн хэвшлийн түншлэгч нь жил бүрийн 2 дугаар сард багтан түншлэлийн төслийн хүрээнд тухайн жилд хэрэгжүүлэх ажлын төлөвлөгөөг боловсруулан, түншлэлийн болон салбарын асуудал эрхэлсэн төрийн захиргааны төв байгууллагад хүргүүлнэ.

4.6.Төрийн түншлэгч тал, Төрийн аудитын байгууллага болон бусад байгууллага хууль, тогтоомжоор олгогдсон бүрэн эрхийнхээ хүрээнд төслийн хэрэгжилттэй газар дээр нь танилцах, саадгүй нэвтрэх, хяналт тавих боломжоор хангаж, төслийн хэрэгжилтэй холбогдоотой шаардсан бүхий л мэдээлэл, баримт бичгийг ил тод, нээлттэй гарган танилцуулна.

4.7.Энэхүү журмын 11.2-т заасны дагуу төрийн түншлэгч талаас төслийн хэрэгжилттэй танилцах, хяналт хийхтэй холбоотой гарах зардлыг хувийн хэвшлийн түншлэгч санхүүжүүлж болох бөгөөд түншлэлийн гэрээгээр уг харилцааг нарийвчлан зохицуулж болно.

**Тав. Түншлэлийн төслийг хэрэгжүүлэх хөрөнгө оруулалтын**

**санхүүжилтийг тайлагнах**

5.1.Хувийн хэвшлийн түншлэгч нь түншлэлийн төслийг хэрэгжүүлэхэд шаардагдах хөрөнгө оруулалтын санхүүжилтийг уралдаант шалгаруулалтад оролцохдоо ирүүлсэн санхүүжилтийн саналын дагуу бүрдүүлэн санхүүжүүлж, төслийг хэрэгжүүлэх үүрэгтэй.

5.2.Хувийн хэвшлийн түншлэгч нь түншлэлийн төслийг хэрэгжүүлэхэд шаардагдах хөрөнгө оруулалтын санхүүжилттэй холбогдох гэрээ, бүрдүүлбэр, бусад баримт материалыг төрийн түншлэгч талд ирүүлэх үүрэгтэй бөгөөд тэдгээрийг ирүүлэх хэлбэр болон хугацааг түншлэлийн гэрээнд тусгана.

5.3.Хувийн хэвшлийн түншлэгч нь уралдаант шалгаруулалтад оролцохдоо ирүүлсэн түншлэлийн төслийг хэрэгжүүлэхэд шаардагдах хөрөнгө оруулалтын санхүүжилтийн саналын бүтцэд өөрчлөлт оруулах тохиолдолд түншлэлийн асуудал эрхэлсэн төрийн захиргааны төв байгууллагад хөрөнгө оруулалтын санхүүжилтийн бүтцэд өөрчлөлт оруулах болсон шалтгаан, холбогдох баримт материалыг хүргүүлж, бичгээр зөвшөөрөл авна.

5.4.Хувийн хэвшлийн түншлэгчээс уралдаант шалгаруулалтад оролцохдоо ирүүлсэн хөрөнгө оруулалтын санхүүжилтийн саналд өөрчлөлт оруулах хүсэлт ирүүлсэн тохиолдолд төрийн түншлэгчийн зүгээс үндэслэл, шалтгаан, холбогдох шаардлагатай баримт материалыг тодруулж, өөрчлөлт оруулах санхүүжилтийн санал нь төслийн хэрэгжилтэд сөргөөр нөлөөлөхүйц ямар нэг эрсдэлтэй гэж үзвэл санхүүжилтийн бүтцэд өөрчлөлт оруулах саналыг зөвшөөрөхгүй тухайгаа үндэслэл бүхий тайлбарын хамт хариу хүргүүлэн татгалзаж болно.

5.5.Хувийн хэвшлийн түншлэгч нь түншлэлийн төслийн хөрөнгө оруулалтын санхүүжилтийг хэрэгжүүлж дууссанаас 3 сарын дотор төслийн хөрөнгө оруулалтын санхүүжилтийн гүйцэтгэлийн тайланг гаргаж түншлэлийн асуудал эрхэлсэн төрийн захиргааны төв байгууллагад хүргүүлж, тайлагнана.

**Зургаа. Түншлэлийн төслийн зохион байгуулалтыг тайлагнах**

6.1.Хувийн хэвшлийн түншлэгч нь төслийн уралдаант шалгаруулалтад оролцохдоо ирүүлсэн бүтэц, зохион байгуулалтын саналын дагуу байгуулан, төслийг хэрэгжүүлэх үүрэгтэй.

6.2.Хувийн хэвшлийн түншлэгч нь өөрчлөн байгуулагдах замаар өөрийн бүтэц зохион байгуулалтадаа өөрчлөлт оруулахдаа төрийн түншлэгчээс зөвшөөрөл авах эсэх асуудлыг түншлэлийн гэрээгээр зохицуулна.

6.3.Хувийн хэвшлийн түншлэгч нь өөрийн талын бүтэц зохион байгуулалтын мэдээллийг төрийн түншлэгч талд хүргүүлэх үүрэгтэй бөгөөд тэдгээрийг ирүүлэх хэлбэр болон хугацааг түншлэлийн гэрээнд тусгана.

6.4.Хувийн хэвшлийн түншлэгчийн бүтэц зохион байгуулалтын талаар аливаа өөрчлөлт орсон бол тухай бүрт нь төрийн түншлэгч талд мэдээллэж ажиллана.

**Долоо. Салбарын асуудал эрхэлсэн**

**төрийн захиргааны төв байгууллага хяналт хэрэгжүүлэх**

7.1.Салбаны асуудал эрхэлсэн төрийн захиргааны төв байгууллага нь Төр, хувийн хэвшлийн түншлэлийн тухай хуулийн 10.1.9-д заасны дагуу төслийн хэрэгжилтэд хяналт тавин, тайлагнаж ажиллана.

7.2.Салбарын асуудал эрхэлсэн төрийн захиргааны төв байгууллага нь Төр, хувийн хэвшлийн түншлэлийн тухай хуулийн 10.1.11-т заасны дагуу холбогдох хууль тогтоомжийн хэрэгжилт, гэрээний биелэлтийг хангуулахад хяналт тавин ажиллана.

7.3.Салбарын асуудал эрхэлсэн төрийн захиргааны төв байгууллага нь өөрийн салбарт түншлэлийн гэрээгээр хэрэгжиж буй төслийн хэрэгжилтийг жилд нэгээс доошгүй удаа газар дээр нь очиж танилцан, хэрэгжилт гүйцэтгэлд хяналт тавин ажиллах бөгөөд түншлэлийн асуудал эрхэлсэн төрийн захиргааны төв байгууллагатай хамтран хэрэгжүүлж болно.

7.4.Салбарын асуудал эрхэлсэн төрийн захиргааны төв байгууллага нь түншлэлийн төслийн хэрэгжилт, гэрээний биелэлтийн талаарх жил бүрийн тайланг бэлтгэж, түншлэлийн болон санхүү, төсвийн асуудал эрхэлсэн төрийн захиргааны төв байгууллагад дараа оны 1 дүгээр улиралд багтаан хүргүүлж ажиллана.

7.5.Салбарын асуудал эрхэлсэн төрийн захиргааны төв байгууллага нь төслийн хэрэгжилтийг шалгахдаа өөрийн дэргэд байгуулагдсан хяналтын чиг үүрэг хэрэгжүүлэх бусад байгууллага, төрийн өмчит үйлдвэрийн газар, төв, мэргэжлийн холбоод, мэргэшсэн инженер, зөвлөх, мэргэжлийн зөвлөх компанийг татан оролцуулж болох бөгөөд тэдгээрийн гаргасан тайлан, хяналт шалгалтын үр дүнгийн үнэн зөв байдлыг салбарын асуудал эрхэлсэн төрийн захиргааны төв байгууллага бүрэн хариуцна.

7.6.Салбарын асуудал эрхэлсэн төрийн захиргааны төв байгууллага нь Төр, хувийн хэвшлийн түншлэлийн тухай хуулийн 10.1.12-т заасан түншлэлийн төслийн дэлгэрэнгүй мэдээлэл, төслийн явц, төслийн баримт бичиг, түншлэлийн гэрээ, санхүүжилтийн талаарх мэдээллийг хувийн хэвшлийн түншлэгчээс гаргуулан авч түншлэлийн мэдээллийн нэгдсэн санд оруулах, олон нийтэд мэдээлэх бөгөөд мэдээллийг улирал тутамд шинэчлэн ажиллана.

7.7.Түншлэлийн болон салбарын асуудал эрхэлсэн төрийн захиргаан байгууллагын зүгээс төслийг амжилттай хэрэгжүүлэх, төслийн хяналтыг үр дүнтэй хэрэгжүүлэх зорилгын хүрээнд төсөл хэрэгжүүлэх нэгж байгуулан ажиллах нь зүйтэй гэж үзсэн тохиолдолд холбогдох хууль, журамд заасны дагуу шийдвэрлүүлэн байгуулж болно.

**Найм. Түншлэлийн асуудал эрхэлсэн төрийн захиргааны төв байгууллага**

**хяналт хэрэгжүүлэх**

8.1.Түншлэлийн асуудал эрхэлсэн төрийн захиргааны төв байгууллага нь түншлэлийн төслийн хэрэгжилтийн тайланг улирал тутамд хүлээн авч хяналт тавьж ажиллана.

8.2.Түншлэлийн асуудал эрхэлсэн төрийн захиргааны төв байгууллага нь төслийн хэрэгжилттэй газар дээр нь жилд нэгээс доошгүй удаа очиж танилцан ажилласан байна.

8.3.Түншлэлийн асуудал эрхэлсэн төрийн захиргааны төв байгуулла нь энэхүү журмын 4.2-т заасан хувийн хэвшлийн түншлэгчийн санхүүгийн тайланг хүлээн авч хяналт тавин ажиллана.

8.4.Төр, хувийн хэвшлийн түншлэлийн тухай хуулийн 14.1.2, 14.1.3-т заасан буюу түншлэлийн төслийн зардлыг төсвөөс санхүүжүүлэх төслийн санхүүгийн болон үйл ажиллагааны тайлан, төслийн орлогын гүйцэтгэлд жил бүр түншлэлийн, санхүү, төсвийн болон салбарын асуудал эрхэлсэн төрийн захиргааны төв байгууллага хамтран үнэлгээ хийж, гүйцэтгэлийн үнэлгээнд үндэслэн улсын төсвөөс дараа онд санхүүжүүлэх санхүүжилтийн саналыг боловсруулах бөгөөд энэхүү харилцааг түншлэлийн гэрээгээр нарийвчлан зохицуулна.

8.5.Төрийн түншлэгч тал нь хувийн хэвшлийн түншлэгч төслийг хэрэгжүүлэх санал ирүүлэх үедээ тооцоолж байсан түншлэлийн төслийн орлого нь тооцоолсон хэмжээндээ хүрч буй эсэх гүйцэтгэлд төслийн барилга угсралтын үйл ажиллагаа дууссанаас хойш 3-5 жил тутамд үнэлгээ хийж, холбогдох санал дүгнэлтийг гарган ажиллана.

8.6.Түншлэлийн асуудал эрхэлсэн төрийн захиргааны төв байгууллага нь түншлэлийн төслийн хяналтыг хэрэгжүүлэхдээ салбарын асуудал эрхэлсэн төрийн захиргааны төв байгууллага, төрийн аудитын байгууллага, түншлэлийн төв, төрийн өмчийн асуудал эрхэлсэн төрийн захиргааны төв байгууллага, хяналтын чиг үүрэг хэрэгжүүлэх бусад байгууллага, төрийн өмчит үйлдвэрийн газар, төв, мэргэжлийн холбоод, мэргэшсэн инженер, зөвлөх, мэргэжлийн зөвлөх компанийг татан оролцуулж болно.

8.7.Түншлэлийн асуудал эрхэлсэн төрийн захиргааны төв байгууллага нь түншлэлийн гэрээ, түншлэлийн төслийн хэрэгжилтийн мэдээллийг Төр, хувийн хэвшлийн түншлэлийн тухай хууль, Шилэн дансны тухай хууль, Мэдээллийн ил тод байдлын тухай хуульд заасны дагуу нийтэд мэдээллэж, ил тод байлыг хангаж ажиллана.

8.8.Түншлэлийн асуудал эрхэлсэн төрийн захиргааны төв байгууллага нь түншлэлийн хууль тогтоомж, түншлэлийн төслийн хэрэгжилт, гэрээний биелэлтийн талаарх жилийн тайланг боловсруулж, Засгийн газарт жил бүр танилцуулна.

**Ес. Төсөл хэрэгжиж буй аймаг, нийслэл хяналт хэрэгжүүлэх**

9.1.Түншлэлийн төсөл хэрэгжиж буй орон нутгийн захиргааны байгууллагаас хууль тогтоомжоор олгогдсон эрх үүргийн хүрээнд тухайн орон нутагт хэрэгжиж буй төслийн хэрэгжилтэд хяналт тавин, түншлэлийн төслийг амжилттай хэрэгжүүлэхэд талуудад дэмжлэг үзүүлэн ажиллана.

9.2.Түншлэлийн болон салбарын асуудал эрхэлсэн төрийн захиргааны төв байгууллага түншлэлийн төслийн хэрэгжилтэд хяналт тавих ажиллагаанд тухайн төсөл хэрэгжиж буй орон нутгийн зүгээс дэмжлэг үзүүлэн, бүхий л талаар хамтарч ажиллана.

9.3.Төсөл хэрэгжиж буй аймаг, нийслэлийн зүгээс төслийн хэрэгжилтэд хяналт тавих харилцааг түншлэлийн гэрээгээр нарийвчлан зохицуулж болно.

**Арав. Төрийн түншлэгч хяналтын зөвлөхтэй хамтран ажиллах**

10.1.Төр, хувийн хэвшлийн түншлэлийн асуудал эрхэлсэн төрийн захиргааны төв байгууллага нь түншлэлийн төслийг амжилттай сайн хэрэгжүүлэх зорилгын хүрээнд төслийн барилга угсралтын явцад байнгын хяналт тавих мэргэшсэн инженер, зөвлөх, баг, зөвлөх үйлчилгээний компани, хяналтын чиг үүрэг хэрэгжүүлэх эрх бүхий бусад байгууллага /цаашид “Хяналтын зөвлөх” гэх/-тай төслийн хяналт, зөвлөхийн чиглэлээр хамтран ажиллах гэрээ байгуулан ажиллаж болно.

10.2.Журмын 10.1 заасан хяналтын зөвлөхийг Төр, хувийн хэвшлийн түншлэлийн тухай хуульд заасан “Хувийн хэвшлийн түншлэгчийг болон зөвлөх үйлчилгээг сонгон шалгаруулах журам”-ын дагуу шалгаруулж, гэрээ байгуулан хамтран ажиллана.

10.3.Түншлэлийн асуудал эрхэлсэн төрийн захиргааны төв байгууллага нь салбарын асуудал эрхэлсэн төрийн захиргааны төв байгууллагатай харилцан зөвшилцсөний үндсэн дээр хууль, дүрэм, журам болон тогтоол шийдвэрээр тусгайлан эрх олгогдсон салбарын асуудал эрхэлсэн төрийн захиргааны төв байгууллагын дэргэдэх тухайн салбарт хэрэгжиж буй төсөл хөтөлбөрт хяналт хэрэгжүүлэх эрх бүхий байгууллагатай хяналтын зөвлөхийн гэрээг шууд байгуулан хамтран ажиллаж болно.

10.4.Хяналтын зөвлөх нь төслийн хэрэгжилтэд мэргэжлийн түвшинд хяналт тавьж, зөвлөх үйлчилгээ үзүүлэн, төслийн хэрэгжилтийн явц, чанар байдлын талаар үнэн зөв бодитой тайлагнаж, тайлангийн үнэн зөв бодит байдлыг бүрэн хариуцаж ажиллана.

10.5.Хяналтын зөвлөх нь төслийн зураг төсөл, техникийн үзүүлэлт, үзүүлэх ажил үйлчилгээнд өөрчлөлт оруулах, сайжруулах санал гаргаж болох бөгөөд саналыг түншлэлийн талууд харилцан зөвшилцөж шийдвэрлэнэ.

**Арван нэг. Хяналт хэрэгжүүлэх зардлын санхүүжүүлэлт**

11.1.Төрийн түншлэгч нь хууль болон энэхүү журамд заасны дагуу түншлэлийн төслийн хэрэгжилтийн талаар хяналтыг хэрэгжүүлэхтэй холбогдон гарах зардлыг дараах эх үүсвэрээс санхүүжүүлж болно.

11.1.1.улсын төсвийн хөрөнгө;

11.1.2.Төр, хувийн хэвшлийн түншлэлийн тухай хуульд заасан сангийн эх үүсвэрээс;

11.1.3.энэ журмын 10.1-т заасан хяналтын зөвлөхөөс;

11.1.4.хувийн хэвшлийн түншлэгч талаас;

11.1.5.түншлэлийн гэрээнд заасан хяналт хэрэгжүүлэхтэй холбоотой гарах зардлыг санхүүжүүлэх бусад эх үүсвэр.

11.2.Төрийн түншлэгч нь түншлэлийн төслийн хэрэгжилттэй газар дээр нь танилцах, шалгах зорилгоор төслийн талбарт ажиллах зардлыг жилд нэг удаа хувийн хэвшлийн түншлэгчээс гаргуулж болох бөгөөд энэ тухай түншлэлийн гэрээгээр нарийвчлан зохицуулж болно.

11.3.Төрийн түншлэгчийн зүгээс төслийн барилга угсралтын ажлын явцад хийгдсэн ажлаас чанар стандартын шаардлага хангасан эсэхийг нягтлах зорилгоор хийгдсэн ажлыг буулган нягталж болох бөгөөд хувийн хэвшлийн зүгээс чанар стандартын зохих шаардлагыг хангаагүй гүйцэтгэсэн нь тогтоогдвол тухайн ажлыг хангалтгүй гүйцэтгэснийг тогтоохтой холбоотой гарсан зардал болон дахин гүйцэтгэхтэй холбоотой зардлыг хувийн хэвшлийн түншлэгч хариуцах бөгөөд энэ харилцааг түншлэлийн гэрээгээр нарийвчлан зохицуулж болно.

11.4.Төрийн түншлэгчийн зүгээс төслийн барилга угсралтын ажлын явцад хийгдсэн ажлаас чанар стандартын шаардлага хангасан эсэхийг нягтлан хийгдсэн ажлыг буулган нягталж болох бөгөөд хувийн хэвшлийн зүгээс чанар стандартын зохих шаардлагыг хангалттай түвшинд гүйцэтгэсэн байсан нь тогтоогдвол тухайн ажлыг хангалтгүй гүйцэтгэснийг тогтоохтой холбоотой гарсан зардал болон тус ажлыг дахин гүйцэтгэхтэй холбоотой зардлыг тус шалгалтыг гүйцэтгэсэн төрийн түншлэгч өөрөө хариуцах бөгөөд энэ харилцааг түншлэлийн гэрээгээр нарийвчлан зохицуулж болно.

11.5.Төрийн түншлэгчийн зүгээс төслийн хэрэгжилтийн явцад ирүүлсэн санхүүгийн тайлан мэдээллийг үнэн зөв тайлагнасан эсэхийг нягтлан шалгах бүрэн эрхтэй бөгөөд энэ хүрээндээ Төрийн аудитын байгууллага, гадаад, дотоодын хувийн хэвшлийн аудитын компани, хөндлөнгийн хараат бус зөвлөх компанийг татан оролцуулж болно.

11.6.Энэ журмын 11.5-д заасан хяналт шалгалтаар хувийн хэвшлийн түншлэгч нь санхүүгийн тайлагналаа санаатай эсхүл санамсаргүй ямар нэг байдлаар зөрүүтэй, алдаатай тайлагнасан нь тогтоогдвол тус хяналтын үйл ажиллагааг хэрэгжүүлэхтэй холбогдон гарсан зардлыг хувийн хэвшлийн түншлэгч хариуцан төлж болох бөгөөд энэ харилцааг түншлэлийн гэрээгээр нарийвчлан зохицуулж болно.

11.7.Энэ журмын 11.5-д заасан хяналт шалгалтаар хувийн хэвшлийн түншлэгч нь санхүүгийн тайлагналаа аливаа алдаа дутагдалгүй, зөрүүгүй, үнэн зөв тайлагнасан нь тогтоогдвол тус хяналтын үйл ажиллагааг хэрэгжүүлэхтэй холбогдон гарсан зардлыг төрийн түншлэгч тал өөрөө хариуцна.

11.8.Энэ журмын 11.6-д заасан нөхцөл байдал үүссэн тохиолдолд хувийн хэвшлийн түншлэгч тухайн алдаа дутагдалтай тайланг залруулж, шинэчилсэн үнэн зөв тайланг төрийн түншлэгчид дахин хүргүүлэх бөгөөд түншлэлийн гэрээнд заасан зохих хариуцлагыг хүлээнэ.

**Арван хоёр. Бусад**

12.1.Төрийн аудитын төв байгууллага төр, хувийн хэвшлийн түншлэлийн тухай хууль тогтоомжийн хэрэгжилт, түншлэлийн төслийн төлөвлөлт, хувийн хэвшлийн түншлэгчийн сонгон шалгаруулалт, түншлэлийн төслийн хэрэгжилт болон гэрээний биелэлтэд аудит хийн, хяналт тавьж, дүгнэлт, зөвлөмж бүхий аудитын тайланг Засгийн газарт хүргүүлнэ.

12.2.Хуульд заасны дагуу хяналт хэрэгжүүлэх эрх олгогдсон бусад байгууллага хууль, тогтоомжоор олгогдсон бүрэн эрхийнхээ хүрээнд хяналт тавин, хяналтын ажлын үр дүнг түншлэлийн болон салбарын асуудал эрхэлсэн төрийн захиргааны төв байгууллагад хүргүүлэн хамтран ажиллаж болно.

12.3.Энэхүү журмаар зохицуулагдаагүй боловч түншлэлийн гэрээгээр нарийвчлан зохицуулсан түншлэлийн төслийн хэрэгжилт, санхүүжилт, зохион байгуулалт, тайлагналт болон хяналт тавихтай холбоотой үйл ажиллагааг гэрээнд заасны зохицуулалтын дагуу хэрэгжүүлнэ.

---- оОо -----